Sophie Løhde (V), 2008-01-18:
Uddannelse er et godt kørekort, når man begiver sig ud på livets motorvej, siger man.
Men hvem kunne forestille sig, at man blev sendt ud i trafikken med et kørekort, der var erhvervet som følge af fem køreskoleelevers præstation på glatbanen?
Næppe ret mange, for det ville jo svare til, at en styrede bremsen, en styrede gearet, og en styrede rattet.
Godt nok er der ikke noget til hinder for, at man kan forberede sig til teoriprøven sammen, men det ændrer ikke ved, at et kørekort alene kan erhverves på grundlag af egne præstationer, altså en individuel vurdering.
Eller sagt på en anden måde: Der kan kun være én fører bag rattet. For Venstre er selve uddannelsen et af de vigtigste kørekort, man overhovedet kan erhverve sig her i livet, så ligesom et kørekort tilhører den enkelte og ikke en gruppe, er det for Venstre også afgørende, at selve uddannelsens kørekort, nemlig eksamensbeviset, tilhører den enkelte studerende og ikke en gruppe.
Af samme årsag skal eksamensbeviset naturligvis også afspejle den enkeltes kompetencer og viden, og det vil sige, at det skal afspejle, hvad den enkelte rent faktisk kan, og ikke hvad nogle i gruppen måske eller muligvis kan.
Så har jeg bemærket, at forslagsstillerne ønsker fastholdt, at der gives individuelle karakterer uanset prøveform.
Så kan man spørge sig selv, om det så ikke er en fordel at tilrettelægge eksamen sådan, at den faktisk også giver et retvisende billede af den enkeltes viden og kompetencer, for ellers er der vel ikke tale om, at en karakter skal være individuel.
I den sammenhæng er det jo interessant, at undersøgelsen fra Aalborg Universitet viser, at et markant flertal blandt de studerende selv vurderer, at gruppeeksamen i højere grad synes at give anledning til, at flere får en bedre karakter end fortjent.
Undersøgelsen viser endvidere, at censorerne er af den opfattelse, at i en individuel eksamenssituation fremgår det tydeligere, hvem der er gået forrest i gruppearbejdet.
Så hvis man virkelig mener, at der skal gives reelle, individuelle karakterer, altså at eksamensbeviset tilhører den enkelte frem for en gruppe, kan man heller ikke støtte det forslag, vi behandler i dag, idet det jo netop går ud på en kollektiv vurdering ved en gruppeeksamen.
Det er ikke det samme, som at vi i Venstre er imod gruppearbejde, eller at vi vil afskaffe gruppearbejde, selv om jeg godt ved, at forslagsstillerne gør alt for at forsøge at få det til at se sådan ud.
Tværtimod mener vi i Venstre, at gruppearbejde og det at lære at samarbejde er et vigtigt element i en uddannelse rettet mod det moderne arbejdsmarked, hvor man jo forventer, at medarbejderne både kan arbejde sammen og selvstændigt.
Gruppearbejde er ikke afskaffet, og regeringen ønsker ikke at gribe ind over for gruppearbejde, og derfor er faktum jo også i dag, at man stadig kan skrive og samarbejde om et projekt eller en eksamensopgave.
Man kan anvende gruppearbejde i undervisning, man kan eksamineres i en grupperapport, og man kan anvende gruppeprøver, hvis det er nødvendigt for at dokumentere fagets mål.
Ja, man kan sågar som studerende forberede sig alt det, man har lyst til, sammen i en gruppe.
Med hensyn til forslagets anden del, nemlig udvikling af nye eksamensformer, har undervisningsministeren jo allerede nedsat en arbejdsgruppe, som skal undersøge, hvordan prøver og eksamensformer kan moderniseres i fremtiden.
Den arbejdsgruppe fremlægger sin vurdering i slutningen af denne måned, og så ser vi i Venstre frem til at drøfte resultaterne politisk.
Jeg kan med de her begrundelser sige, at Venstre ikke kan støtte beslutningsforslaget.